《送王辟太博赴阙呈刘正言》
宋代·魏野

吟坐俱头白，分携重怆情。
才堪亲帝座，贫不似官行。
晓雾迷山径，秋霖破驿程。
唯应刘小谏，到阙始相迎。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。